మజ్జి శారద

మజ్జి శారద ఆంధ్రప్రదేశ్ రాష్ట్రానికి చెందిన రాజకీయ నాయకురాలు. ఆమె ఆంధ్రప్రదేశ్ శాసనమండలి మాజీ సభ్యురాలు.

జననం, విద్యాభాస్యం
మజ్జి శారద 1955లో ఆంధ్రప్రదేశ్ రాష్ట్రం, శ్రీకాకుళం జిల్లా, టెక్కలి మండలం, తలగం గ్రామంలో మజ్జి తులసీదాస్‌, కుసుమ దంపతులకు జన్మించింది. ఆమె శారద ప్రాథమిక విద్యను మందస, డిగ్రీ, ఇతర చదువులు శ్రీకాకుళంలోపూర్తి చేసి అనంతరం ఉపాధ్యాయురాలిగా పని చేసి గ్రూప్‌-1 ఉద్యోగం సాధించి ఉస్మానియా యూనివర్సిటీలో అధికారిగా పని చేసింది.

రాజకీయ జీవితం
మజ్జి శారద తన తండ్రి మజ్జి తులసీదాస్‌ మరణాంతరము గ్రూప్ 1 ఉద్యోగానికి రాజీనామా చేసి ఆయన రాజకీయ వారసురాలిగా రాజకీయాల్లోకి అడుగు పెట్టింది. ఆమె కాంగ్రెస్ పార్టీలో రాష్ట్ర మహిళ కాంగ్రెస్‌ అధ్యక్షురాలిగా, మహిళా కాంగ్రెస్‌ జాయింట్‌ సెక్రటరీగా, ఏఐసీసీ సభ్యురాలిగా వివిధ హోదాల్లో పని చేసింది. మజ్జి శారద 1994, 1999 అసెంబ్లీ ఎన్నికల్లో సోంపేట నియోజకవర్గం నుండి కాంగ్రెస్ అభ్యర్థిగా, 2014లో పలాస నియోజకవర్గం నుండి స్వతంత్ర అభ్యర్థిగా, 2019లో కాంగ్రెస్ అభ్యర్థిగా పోటీ చేసి ఓడింది. ఆమె 2007లో ఆంధ్రప్రదేశ్ శాసనమండలి కి గవర్నర్ కోటా కింద ఎమ్మెల్సీగా ఎన్నికై నాలుగేళ్లు ఆ పదవిలో పని చేసింది.

మరణం
మజ్జీ శారద 15 అక్టోబర్ 2019న హైదరాబాద్ రామంతాపూర్‌లోని తన స్వగృహంలో గుండెపోటుతో మరణించింది. ఆమెకు భర్త ఉప్పాడ గోవిందరావు (రిటైర్డ్‌ అటవీశాఖ అధికారి), కుమారులు విష్ణు విక్రమ్‌, అశోక్‌ విక్రమ్‌, కుమార్తె విష్ణు తులసి ఉన్నారు.

మూలాలు

1955 జననాలు
ఆంధ్రప్రదేశ్ శాసనమండలి సభ్యులు
శ్రీకాకుళం జిల్లా మహిళా రాజకీయ నాయకులు
శ్రీకాకుళం జిల్లా వ్యక్తులు